**UNIVERSITATEA DIN ORADEA**

**FACULTATEA DE ȘTIINȚE**

**ANUNȚ**

**Bursele de performanţă ocazională** - **se acordă o dată pe semestru**, din veniturile proprii ale Universității din Oradea.

1. Pot beneficia de acest tip de bursă studenţii care au obținut media ponderată 10,00 în semestrul anterior semestrului pentru care se solicită bursa.
2. **departajarea** se va face pe baza următoarelor criterii, luate în considerare în ordinea respectivă, cu mențiunea că pot fi cuantificate doar activitățile desfășurate în ultimele 2 semestre pentru care se solicită bursa:
   * media ponderată 10.00 pe ultimele două semestre;
   * lucrări indexate în baza de date ISI (4 puncte/lucrare);
   * lucrări indexate în baze de date BDI (2 puncte/lucrare);
   * participări la Conferințe științifice internaționale/naționale (1 punct/participare).
3. Activitățile cuantificate pentru obținerea unei burse de perfomanță ocazională nu mai pot fi utilizate ulterior pentru obținerea unei noi burse de performanță ocazională.

**Bursele sociale ocazionale**

1. Studenţii pot beneficia de **burse sociale ocazionale,** indiferent dacă studentul mai beneficiază de altă categorie de bursă, pe bază de documente justificative.
2. **Bursele sociale ocazionale** sunt:

* **bursa pentru ajutor social ocazional pentru îmbrăcăminte şi încălţăminte**, care se poate acorda studenţilor cu unul sau ambii părinţi decedaţi, respectiv pentru care s-a dispus ca măsură de protecţie plasamentul, studenţilor defavorizaţi din punct de vedere socioeconomic, a căror familie nu a realizat în cele 3 luni dinaintea depunerii cererii pentru acordarea acestui tip de bursă, un venit lunar net mediu pe membru de familie din salariul minim net la nivel naţional. Această categorie de bursă se poate acorda aceluiaşi student **o dată pe semestru**;
* **bursa pentru ajutor social ocazional de maternitate**, care se acordă studentei sau studentului a cărui soţie nu realizează deloc venituri sau venituri mai mari decât salariul de bază minim net la nivel naţional şi constă într-o bursă pentru naştere şi lăuzie şi obursa pentru procurarea îmbrăcămintei copilului nou-născut, care se acordă **o singură dată în cursul anului universitar pentru fiecare copil născut**;
* **bursa pentru ajutor social ocazional în caz de deces** se poate acorda pentru decesul unui membru al familiei studentului/ei. Prin membru de familie se înţelege soţ, soţie, copil. În cazul decesului studentului/ei necăsătorit/ă, căsătorit/ă cu soţie/soţ care nu realizează venituri, bursa se acordă rudelor de gradul I/succesorului legal, **o singură dată în cursul anului universitar/deces**.

**Bursele sociale se acordă pe perioada studiilor până la împlinirea vârstei de 35 de ani.**

**Determinarea venitului lunar mediu net al familiei studentului** se realizează, până la împlinirea **vârstei de 26 de ani**, luând în calcul veniturile părinţilor şi ale copiilor aflaţi în grija lor, respectiv al membrilor familiei aflate în grija studentului soţie, copii dacă este cazul, luând în calcul:

**a)** veniturile salariale şi asimilate acestora, potrivit prevederilor Legii nr. 227/2015 privind Codul fiscal, cu modificările şi completările ulterioare;

**b)** pensiile, inclusiv cele pentru invalizii de război, orfanii, văduvele/văduvii de război, sumele fixe pentru îngrijirea pensionarilor care au fost încadraţi în gradul I de invaliditate, precum şi pensiile, indiferent dacă sunt de la bugetul de stat sau fondurile de pensii facultative şi indiferent de tipul acestora, în conformitate cu Legea nr. 263/2010 privind sistemul unitar de pensii publice, cu modificările şi completările ulterioare;

**c)** venituri obţinute din activităţi agricole conform prevederilor Legii nr. 227/2015 privind Codul fiscal, cu modificările şi completările ulterioare;

**d)** alocaţiile de stat pentru copii, în conformitate cu Legea nr. 61/1993 privind alocaţia de stat pentru copii, republicată, cu modificările şi completările ulterioare;

**e)** alocaţii de plasament în conformitate cu Legea nr. 272/2004 privind protecţia şi promovarea drepturilor copilului, republicată, cu modificările şi completările ulterioare;

**f)** venituri obţinute din concedii medicale pentru sarcină sau lehuzie sau indemnizaţia pentru incapacitatea temporară de muncă, cu respectarea prevederilor legale în vigoare;

**g)** ajutoarele, indemnizaţiile şi alte forme de sprijin cu destinaţie specială, acordate din bugetul de stat, bugetul asigurărilor sociale de stat, bugetele fondurilor speciale, bugetele locale şi din alte fonduri publice, inclusiv cele din fonduri externe nerambursabile, precum şi cele de aceeaşi natură primite de la alte persoane, cu excepţia indemnizaţiilor pentru incapacitate temporară de muncă, inclusiv indemnizaţiile pentru: risc maternal, maternitate, creşterea copilului şi îngrijirea copilului bolnav;

**h)** veniturile realizate din valorificarea bunurilor mobile sub forma deşeurilor prin centrele de colectare, în vederea dezmembrării, care fac obiectul programelor naţionale finanţate din bugetul de stat sau din alte fonduri publice;

**i)** drepturile în bani şi în natură primite de militarii în termen, militarii cu termen redus, studenţii şi elevii unităţilor de învăţământ din sectorul de apărare naţională, ordine publică şi siguranţă naţională şi persoanele civile, precum şi cele ale gradaţilor şi soldaţilor concentraţi sau mobilizaţi;

**j)** orice venituri realizate din activităţile economice de către persoanele fizice autorizate, întreprinderile individuale şi întreprinderile familiale, în sensul Ordonanţei de urgenţă a Guvernului nr. 44/2008 privind desfăşurarea activităţilor economice de către persoanele fizice autorizate, întreprinderile individuale şi întreprinderile familiale, aprobată cu modificări şi completări prin Legea nr. 182/2016;

**k)** orice venituri realizate din meserii liberale şi din valorificarea drepturilor de proprietate intelectuală;

**l)** dividendele realizate în ultimele 12 luni calendaristice. Media lunară se realizează prin raportarea acestora la 12.

**(2) Pentru studenţii cu vârsta între 26 şi 35 de ani, venitul lunar mediu net** al acestuia se va calcula ţinând cont doar de veniturile personale ale acestuia şi al persoanelor pe care le are în grijă, precum copii, soţie etc., în conformitate cu prevederile legale în vigoare.

**Documente justificative pentru bursa socială**

**(1)** În vederea obținerii unei burse sociale, respectiv bursă socială ocazională, studentul va depune la Secretariatul facultății un dosar care să conțină următoarele documente:

**a)** formular tip (**Anexa 1)**;

**b)** declarația de venituri (**Anexa 2)**;

**c)** înscrisuri conform **Anexei 3, Anexei 4 (**după caz);

**d)** pentru situaţiile în care există suspiciuni rezonabile, Comisia de atribuire a burselor de la nivelul facultății pentru acordarea bursei sociale poate solicita studentului să prezinte raportul de anchetă socială, realizat cu respectarea prevederilor legale, din care să reiasă situaţia exactă a familiei acestuia. Ancheta socială este obligatorie în cazul în care părinţii studentului lucrează sau domiciliază în străinătate;

**e)** Studentul care **solicită oricare tip de bursă** va depune la dosar și o **declaratie pe proprie răspundere**, sub sancțiunea Codului Penal pentru fals în declarații, din care să reiasă că el și familia sa nu au alte venituri decât cele declarate (**Anexa 5**).

**Venitul minim net** pe membru de familie este **1162 lei**.

Acestă burse **se acordă prin completarea formularului/formularelor specifice fiecărei tip de bursă și depunerea acestora la Secretariatul facultății până la data de 07.05.2018.** Formularele se găsesc pe site-ul facultății http://www.facultatea-stiinte-oradea.ro/

**DECANAT**